Η ταινία «Μικρές ιστορίες αναστήλωσης» δημιουργήθηκε από την Υπηρεσία Συντήρησης Μνημείων Ακρόπολης (ΥΣΜΑ) και προβάλλεται στο πλαίσιο της έκθεσης «Σμίλη και Μνήμη: η συμβολή της μαρμαροτεχνίας στην αναστήλωση των μνημείων της Ακρόπολης», που φιλοξενείται στο Μουσείο της Ακρόπολης έως τις 31 Οκτωβρίου 2019.

Μέσα από κινηματογραφικά αποσπάσματα του αρχείου της ΥΣΜΑ, των εργασιών αποκατάστασης, αλλά και συνεντεύξεις μαρμαροτεχνιτών που συμμετείχαν στις εργασίες, προβάλλονται η καθημερινή ζωή στο εργοτάξιο, η συμβολή των μαρμαροτεχνιτών στα έργα αναστήλωσης, τα συναισθήματα που βιώνουν και οι εμπειρίες που μοιράζονται στη διάρκεια των επεμβάσεων.

Σκηνοθεσία: Κωνσταντίνος Αρβανιτάκης

Σενάριο: Εύη Πετροπούλου, Σταυρίνα Πούλου

Παραγωγή Υπηρεσία Συντήρησης Μνημείων Ακρόπολης, 2019.

Πηγή: Acropolis Restoration Service

_____________

Βλέποντας αυτό το συγκινητικό ντοκιμαντέρ, εύκολα ανακαλεί κανείς ένα ποίημα του Μπρεχτ που ήταν κάποτε της μόδας στην Ελλάδα της μεταπολίτευσης:



Ποιός έχτισε τη Θήβα την επτάπυλη;

Στα βιβλία δε βρίσκεις παρά μόνο βασιλιάδων ονόματα.

Οι βασιλιάδες είχανε τις πέτρες κουβαλήσει;

Και τη Βαβυλώνα που την κατέστρεψαν

πολλές φορές,

ποιός, τόσο πολλές φορές την έχτισε πάλι;

Της χρυσόλαμπρης Λίμα οι οικοδόμοι,

σε ποιά σπίτια κατοικούσαν;

Σε ποιό μέρος γύρισαν το βράδυ,

που το Σινικό τείχος έτοιμο ήταν,

οι χτίστες;

Η μεγάλη Ρώμη γεμάτη ήταν

από αψίδες θριάμβων.

Ποιοί τις είχανε υψώσει;

Πάνω σε ποιούς θριάμβευσαν οι Καίσαρες;

Το ξακουστό Βυζάντιο είχε για τους

κατοίκους του παλάτια μόνο;

Ακόμη και στη μυθική Ατλαντίδα,

τη νυχτιά που καταποντιζόταν,

τους σκλάβους τους φωνάζαν οι πνιγμένοι.

Ο νεαρός Αλέξανδρος κατέκτησε τις Ινδίες.

Μόνος αυτός;

Ο Καίσαρ τους Γαλάτες κατενίκησε.

Δεν είχε ουτ' ένα μάγειρο μαζί του;

Ο Φίλιππος της Ισπανίας έκλαψε,

όταν ο στόλος του βυθίστηκε.

Δεν έκλαψε άλλος κανείς;

Ο Φρειδερίκος ο Β΄ νίκησε στον επταετή Πόλεμο.

Και ποιός άλλος νίκησε, εκτός από αυτόν;

Κάθε σελίδα και μιά νίκη.

Ποιός ετοίμαζε τα επινίκεια φαγοπότια;

Κάθε δέκα χρόνια κι ένας μεγάλος άντρας.

Ποιός πλήρωνε τα έξοδά του;

Πόσα πολλά ιστορήματα!

Πόσα πολλά ερωτήματα!

Μπέρτολτ Μπρέχτ: Ερωτήσεις ενός εργάτη που διαβάζει», 1935, μετάφραση Μάριου Πλωρίτη.